<classify> WAZIRI wa Maliasili na Utalii, Dk Hamis Kigwangalla amefuta umiliki wa kitalu cha uwindaji wa kitalii cha Lake Natron East kilichokuwa kikimilikiwa na Kampuni ya Green Miles.Dk Kigwangalla amesema amefikia hatua hiyo kwa mujibu wa mamlaka aliyonayo chini ya Kifungu cha Sheria ya Wanyamapori Namba 5 ya mwaka 2009.Umiliki wa kitalu hicho unafutwa kuanzia leo tarehe 07 Agosti, 2019, ilisema taarifa iliyosainiwa na Dk Kigwangalla na kutumwa kwa vyombo vya habari na wizara hiyo jana.Juni 14, mwaka huu, gazeti hili liliripoti kuhusu Dk Kigwangalla kuombwa kuingilia kati na kutatua, mgogoro baina ya vijiji 23 na Kampuni ya Uwindaji wa Kitalii ya Green Miles Safari Ltd, uliosababisha kukwama miradi ya maendeleo.Diwani wa Kata ya Kitumbeine wilayani Longido mkoani Arusha, Thimoth Laizer alisema vijiji vyao ambavyo vinaidai kampuni hiyo kiasi cha Sh milioni 329 vimeshindwa kutekeleza miradi ya maendeleo ikiwamo ujenzi wa shule na zahanati kutokana na kukosa fedha.Vijiji vyetu vinategemea sana mapato ya utalii katika hiki kitalu ambacho alipewa Green Miles sasa kwa zaidi ya mwaka tuna mgogoro na amegoma kulipa, alisema diwani huyo.Hata hivyo, Mkurugenzi wa Kampuni ya Green Miles Safaris Ltd, Salim Awadhi amekuwa akikanusha kudaiwa na vijiji hivyo na kueleza hana mkataba na vijiji. Mkuu wa Wilaya ya Longido, Frank Mwaisumbe alisema wakati huo kwamba tayari suala hilo limefikishwa Wizara ya Maliasili na Utalii kwa maamuzi.Ni kweli miradi ya vijiji imesimama kwa kuwa wananchi walikuwa wanategemea fedha za kitalu cha uwindaji, alisema Mwaisumbe ambaye Januari mwaka huu aliagiza kukamatwa kwa mkurugenzi huyo, Awadhi kwa kushindwsa kuvilipa vijiji hivyo vinavyozunguka kitalu hicho.  <topic>: kitaifa 